text: Færre indsamlere kunne mærkes på resultatet
  12 marts 2017 kl. 18.48
  I Nørre Bjert havde man søndag langt fra optimale betingelser til Folkekirkens Nødhjælps Landsindsamling.
  I Nørre Bjert ved Kolding mødte man søndag store udfordringer, da der blev samlet ind til Folkekirkens Nødhjælp.
  Der var gjort 25 ruter klar, men der blev kun sendt fem hold afsted med indsamlingsbøsser. Det er ikke nogen ny udvikling, fortæller Jan Bentsen, der står for indsamlingen i sognet.
  -Vi har mærket det i nogle år, i hvert fald her i vores område, at indsamlinger er noget man gør på afstand, men ikke deltager i personligt, siger han til TV SYD.
  I Nørre Bjert blev der samlet i alt 8.018,50 kroner ind, hvilket er omtrent 4.000 kroner færre end i 2016. Jan Bentsen håber, at man kan nå et bedre resultat næste år.
  -Jeg vil godt mere. Min ambitioner er større og er ikke blevet indfriet, så vi skal finde ud af, hvordan vi gør det bedre næste gang, siger Jan Bentsen til TV SYD.
  Mens der ikke var meget fremgang at spore i Nørre Bjert, så det straks anderledes ud på landsplan. Her blev der samlet to millioner kroner mere ind, end tilfældet var sidste år.
  